钦定古今图书集成/明伦汇编/闺媛典/第070卷 > 汪思永继妻杨氏
## 钦定古今图书集成/明伦汇编/闺媛典/第070卷 > 汪思永继妻杨氏

按《婺源县志》：“杨氏，名月英，歙宪副杨宜公孙女，大畈
进士汪春时冢子思永继妻。少通《孝经》《列女传》，容止
端肃，言笑不苟。年二十七，归永，永家故贫，杨安之。甫
期，永以院试不得意，愤郁疾革。杨请姑以绍后事。永
弟思文、思齐并以其子嗣之。永死，杨视殓毕，泣告姑
曰：‘媳宜终养，幸有叔在，可无虑矣’。遂不食。姑及妯娌”
劝谕百端，不听。数日，弟均奉其母自歙来视，环抱而
哭，劝谕如家人。杨取几上瓶碎之，曰：“瓶完吾乃得生。”
越十二日，形神俱惫，强起拜姑，登楼谒祖，足不支，坠
楼，遂枕石而卧。越三日没，年二十九。时里中有嫠妇
将嫁，闻之遂止。